title: 2011/40/ЕС: Решение на Съвета от 18 януари 2011 година за назначаване на заместник-член от Словакия в Комитета на регионите

text:
               22.1.2011

               BG

               Официален вестник на Европейския съюз

               L 19/16

         РЕШЕНИЕ НА СЪВЕТА
   от 18 януари 2011 година
   за назначаване на заместник-член от Словакия в Комитета на регионите
   (2011/40/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Словакия,
   като има предвид, че:

               (1)

               На 22 декември 2009 г. и на 18 януари 2010 г. Съветът прие Решение 2009/1014/ЕС и Решение 2010/29/ЕС за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г. (1)

               (2)

               След изтичането на мандата на г-н Pavol FREŠO се освободи едно място за заместник-член на Комитета на регионите,

         РЕШИ:
   Член 1
   Назначава се за заместник-член на Комитета на регионите за остатъка от мандата, а именно до 25 януари 2015 г.:

               —

               г-н Juraj BLANÁR

      predseda Žilinského samosprávneho kraja.

   Член 2
   Настоящото решение поражда действие от деня на приемането му.

      Съставено в Брюксел на 18 януари 2011 година.

            За Съвета

            Председател

         Gy. MATOLCSY

      (1)  ОВ L 348, 29.12.2009 г., стр. 22 и ОВ L 12, 19.1.2010 г., стр. 11.


title: (2014/185/ЕС): Решение на Съвета от 11 февруари 2014 година за подписване от името на Съюза на Договореността между Европейския съюз и Конфедерация Швейцария относно реда и условията за нейното участие в Европейската служба за подкрепа в областта на убежището

text:
               5.4.2014

               BG

               Официален вестник на Европейския съюз

               L 102/1

         РЕШЕНИЕ НА СЪВЕТА
   от 11 февруари 2014 година
   за подписване от името на Съюза на Договореността между Европейския съюз и Конфедерация Швейцария относно реда и условията за нейното участие в Европейската служба за подкрепа в областта на убежището

      (2014/185/ЕС)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 74 и член 78, параграфи 1 и 2 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               В Регламент (ЕС) № 439/2010 на Европейския парламент и на Съвета (1) се предвижда, че Европейската служба за подкрепа в областта на убежището е отворена за участие на Исландия, Лихтенщайн, Норвегия и Швейцария в качеството им на наблюдатели. В посочения регламент се предвижда също така изготвянето на договорености, с които се определят по-специално характерът, обхватът и правилата за участието на тези държави в работата на Европейската служба за подкрепа в областта на убежището.

               (2)

               На 27 януари 2012 г. Съветът упълномощи Комисията да започне преговори за Договореност с между Европейския съюз и Конфедерация Швейцария относно реда и условията за нейното участие в Европейската служба за подкрепа в областта на убежището („договореността“). Преговорите приключиха успешно с парафирането на договореността на 28 юни 2013 г.

               (3)

               Договореността следва да бъде подписана.

               (4)

               Както е посочено в съображение 21 от Регламент (ЕС) № 439/2010, Обединеното кралство и Ирландия участват в посочения регламент и са обвързани от него. Ето защо те следва да приложат член 49, параграф 1 от Регламент (ЕС) № 439/2010, като участват в настоящото решение. Следователно Обединеното кралство и Ирландия участват в настоящото решение.

               (5)

               Както е посочено в съображение 22 от Регламент (ЕС) № 439/2010, Дания не участва в посочения регламент и не е обвързана от него. Следователно Дания не участва в настоящото решение,

         ПРИЕ НАСТОЯЩОТО РЕШЕНИЕ:
   Член 1
   Разрешава се подписването от името на Съюза с на Договореността между Европейския съюз и Конфедерация Швейцария относно реда и условията за нейното участие в Европейската служба за подкрепа в областта на убежището, при условие на сключването на посочената договореност (2).
   Член 2
   Председателят на Съвета е оправомощен да посочи лицето(лицата), упълномощено(и) да подпише(ат) Договореността от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 11 февруари 2014 година.

            За Съвета

            Председател

         E. VENIZELOS

      (1)  Регламент (ЕС) № 439/2010 на Европейския парламент и на Съвета от 19 май 2010 г. за създаване на Европейска служба за подкрепа в областта на убежището (ОВ L 132, 29.5.2010 г., стр. 11).

      (2)  Текстът на Договореността ще бъде публикуван заедно с решението относно нейното сключване.


title: 2010/295/ОВППС: Решение ЕС BAM Rafah/1/2010 на комитета по политика и сигурност от 21 май 2010 година за удължаване на мандата на ръководителя на мисията на Европейския съюз за подпомагане на контролно-пропускателен пункт Рафа

text:
               22.5.2010

               BG

               Официален вестник на Европейския съюз

               L 126/25

         РЕШЕНИЕ ЕС BAM Rafah/1/2010 НА КОМИТЕТА ПО ПОЛИТИКА И СИГУРНОСТ
   от 21 май 2010 година
   за удължаване на мандата на ръководителя на мисията на Европейския съюз за подпомагане на контролно-пропускателен пункт Рафа
   (2010/295/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2005/889/ОВППС на Съвета от 12 декември 2005 г. за създаване на мисия ма Европейския съюз за подпомагане на контролно-пропускателен пункт Рафа (EU BAM Rafah) (1), и по-специално член 10, параграф 2 от него,
   като има предвид, че:

               (1)

               Съгласно член 10, параграф 2 от Съвместно действие 2005/889/ОВППС Съветът оправомощи Комитета по политика и сигурност (КПС), в съответствие с член 38 от Договора, да взема съответните решения с цел политически контрол и стратегическо ръководство на мисията EU BAM Rafah, включително решението за назначаване на ръководител на мисията.

               (2)

               На 11 ноември 2008 г., по предложение на генералния секретар/върховен представител, КПС назначи с Решение EU BAM Rafah/1/2008 (2) г-н Alain FAUGERAS за ръководител на мисията на EU BAM Rafah.

               (3)

               На 20 май 2010 г. Върховният представител на Съюза по въпросите на външните работи и политиката на сигурност предложи на КПС да удължи мандата на г-н Alain FAUGERAS като ръководител на мисията на EU BAM Rafah до 24 май 2011 г.,

         ПРИЕ НАСТОЯЩОТО РЕШЕНИЕ:
   Член 1
   Мандатът на г-н Alain FAUGERAS като ръководител на мисията на Европейския съюз за подпомагане на контролно-пропускателен пункт Рафа се удължава от 25 ноември 2009 г. до 24 май 2011 г.
   Член 2
   Настоящото решение влиза в сила в деня на приемането му.

      Съставено в Брюксел на 21 май 2010 година.

            За Комитета по политика и сигурност

            Председател

         C. FERNÁNDEZ-ARIAS

      (1)  ОВ L 327, 14.12.2005 г., стр. 28.

      (2)  ОВ L 306, 15.11.2008 г., стр. 99.


title: 2007/602/ЕО: Решение на Комисията от 5 септември 2007 година за учредяване на група за диалог между заинтересованите страни в областта на общественото здраве и защитата на потребителите

text:
               6.9.2007

               BG

               Официален вестник на Европейския съюз

               L 234/13

      РЕШЕНИЕ НА КОМИСИЯТА

   от 5 септември 2007 година
   за учредяване на група за диалог между заинтересованите страни в областта на общественото здраве и защитата на потребителите
   (2007/602/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаването на Европейската общност,
   като има предвид, че:

               (1)

               В член 153 от Договора на Общността се определя задачата да гарантира високо ниво на защита на потребителите, както и да насърчава правото им на информация и на сдружаване помежду им с цел защита на техните интереси. Освен това изискванията за защита на потребителите следва да бъдат вземани предвид при определянето и осъществяването на други политики и дейности на Общността.

               (2)

               В съответствие с Протокола (№ 30) за прилагане на принципите на субсидиарност и пропорционалност (1997 г.) (1) Комисията следва да провежда консултации на широка основа преди предлагането на законодателство.

               (3)

               В Бялата книга за европейското управление (2) Комисията е поела задължението да способства за утвърждаването на културата на диалог и консултации в Общността.

               (4)

               В съобщението на Комисията под заглавие Последващи мерки към Зелената книга „Европейска инициатива за прозрачност“ (3) се обявява намерението за по-нататъшно повишаване като цяло на качеството на провежданите от Комисията консултации.

               (5)

               С цел да получава консултации по въпроси, свързани с подобряването на консултативния процес между заинтересованите страни в областта на общественото здраве и защитата на потребителите, Комисията може да има нужда да се допита до експертното мнение на специалисти в рамките на консултативен орган.

               (6)

               Следователно е необходимо да се създаде група за диалог между заинтересованите страни в областта на общественото здраве и защитата на потребителите и да се определят нейните задачи и нейната структура.

               (7)

               Групата за диалог между заинтересованите страни следва да консултира Комисията относно най-добрите практики в консултативния процес, както и да я подпомага по-добре да приспособи към техните нужди в областта на общественото здраве и защитата на потребителите процесите на ангажиране на заинтересованите страни.

               (8)

               Групата за диалог между заинтересованите страни следва да бъде съставена с балансираното участие както на представители от промишления отрасъл (федерации и отделни дружества), така и на представители на неправителствените организации, заинтересовани от различните области, които са в компетенцията на Генерална дирекция „Здравеопазване и защита на потребителите“.

               (9)

               Членовете на групата за диалог между заинтересованите страни се определят по начин, който гарантира най-висока степен на компетентност, широк кръг на приложими експертни познания и в съответствие с тези критерии възможно най-широко географско разпределение в рамките на Общността, както и равновесие между половете.

               (10)

               Правилата относно разкриването на информация от страна на членовете на групата за диалог между заинтересованите страни следва да бъдат предвидени в настоящото решение. Тези правила следва да не накърняват правилата на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията от 29 ноември 2001 г. за изменение на нейния процедурен правилник (4).

               (11)

               Личните данни на членовете на групата за диалог между заинтересованите страни следва да се обработват в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (5),

         РЕШИ:
   Член 1
   Група за диалог между заинтересованите страни
   Считано от 10 октомври 2007 г. се създава Група за диалог между заинтересованите страни, наричана по-долу „групата“.
   Член 2
   Задача
   1.   Комисията може да се консултира с групата по всички въпроси, свързани с общото подобряване на консултативния процес със заинтересованите страни в областта на общественото здраве и защитата на потребителите.
   2.   Задачата на групата е да:

               а)

               разгледа въпроса относно представителността на заинтересованите страни;

               б)

               обсъди въпроса относно асиметрията на заинтересованите страни и да предостави консултации на Комисията относно възможните методи за консултации, които зачитат и са приспособени към контекста на заинтересованите страни;

               в)

               проучи критериите за консултации, които се нуждаят от по-гъвкави и продължителни срокове (повече от осем седмици);

               г)

               разгледа ролята на националните платформи в изграждането на капацитета на неправителствените организации от държавите-членки, които се присъединиха към Общността през 2004 г. и 2007 г., и да разгледа внимателно ролята на държавите-членки в работата на местно равнище.

         3.   Председателят на групата може да препоръча, че е желателно Комисията да се консултира с нея по определен въпрос.
   Член 3
   Членство — назначаване
   1.   Членовете на групата, наричани по-надолу „членовете“, се назначават от Комисията измежду специалисти, компетентни в областите, посочени в член 2, параграф 2, които са отговорили на поканата за изявяване на интерес.
   2.   Групата се състои от максимум 20 членове.
   3.   Членовете се назначават в лично качество и консултират Комисията независимо от всякакво външно влияние.
   4.   Членовете се назначават за период четири години без право на подновяване на мандата. Въпреки това и само във връзка с първото назначаване на членове половината от членовете се назначават за период две години без право на подновяване на мандата. Членовете остават на длъжност, докато бъдат заменени или мандатът им изтече.
   5.   Членове, които вече не са в състояние да допринасят ефективно при обсъжданията на групата, които подадат оставка или които не спазват условията, определени в параграф 3 от настоящия член или в член 287 от Договора, могат да бъдат заместени за оставащата част от техния мандат.
   6.   Членовете, назначени в лично качество, подписват всяка година ангажимент, че ще действат в обществен интерес и декларация, указваща отсъствието или наличието на всякакъв интерес, който би могъл да накърни тяхната обективност.
   7.   Имената на членовете, назначени в лично качество, се публикуват на интернет страницата на генерална дирекция „Здравеопазване и защита на потребителите“. Имената на членовете се избират, обработват и публикуват в съответствие с Регламент (ЕО) № 45/2001.
   Член 4
   Функциониране
   1.   Групата се председателства от Комисията.
   2.   В споразумение с Комисията могат да бъдат създавани подгрупи за проучване на конкретни въпроси съгласно съответния мандат, определен от групата. Такива групи се разпускат в момента, в който изпълнят своите задачи.
   3.   Председателят може да поиска експерти или наблюдатели със специфична компетентност да вземат участие в обсъжданията на групата или подгрупата по даден въпрос от дневния ред, ако това е полезно и/или необходимо.
   4.   Информацията, получена при участие в обсъжданията на групата или подгрупата, не може да бъде разгласявана, ако Комисията заяви, че тя е свързана с въпроси от поверителен характер, без това да накърнява разпоредбите в приложението към Решение 2001/844/ЕО, ЕОВС, Евратом.
   5.   Групата и нейните подгрупи заседават обикновено в помещения на Комисията в съответствие с процедури и график, определени от нея. Комисията осигурява секретариат. Други длъжностни лица на Комисията, които имат интерес към разискванията, могат да присъстват на заседанията на групата и нейните подгрупи.
   6.   Групата приема свой процедурен правилник на основата на стандартния процедурен правилник на експертната група, приет от Комисията (6).
   7.   Комисията публикува на интернет страницата на Генерална дирекция „Здравеопазване и защита на потребителите“ на оригиналния език на съответния документ резюме, заключение или частично заключение, или работен документ на групата.
   Член 5
   Разноски за заседанията
   Комисията възстановява пътните, а когато е необходимо, и дневните разноски на членовете, експертите и наблюдателите във връзка с дейностите на групата в съответствие с правилата на Комисията за компенсиране на външни експерти.
   Членовете, експертите и наблюдателите не получават възнаграждение за услугите, които предоставят.
   Разноските за заседанията се възстановяват в границите на годишния бюджет, определен за групата от отговорните служби на Комисията.

      Съставено в Брюксел на 5 септември 2007 година.

            За Комисията

         Markos KYPRIANOU

            Член на Комисията

      (1)  ОВ C 321 E, 29.12.2006 г., стр. 308.

      (2)  COM(2001) 428 окончателно.

      (3)  COM(2007) 127 окончателно.

      (4)  ОВ L 317, 3.12.2001 г., стр. 1.

      (5)  ОВ L 8, 12.1.2001 г., стр. 1.

      (6)  Приложение III към SEC(2005) 1004.


title: Решение 2011/706/ОВППС на Съвета от 27 октомври 2011 година за изменение на Решение 2010/638/ОВППС за налагане на ограничителни мерки срещу Република Гвинея

text:
               28.10.2011

               BG

               Официален вестник на Европейския съюз

               L 281/28

         РЕШЕНИЕ 2011/706/ОВППС НА СЪВЕТА
   от 27 октомври 2011 година
   за изменение на Решение 2010/638/ОВППС за налагане на ограничителни мерки срещу Република Гвинея
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 25 октомври 2010 г. Съветът прие Решение 2010/638/ОВППС (1), с което ограничителните мерки срещу Република Гвинея се подновяват до 27 октомври 2011 г. и се отменя Обща позиция 2009/788/ОВППС (2).

               (2)

               На 21 март 2011 г. Съветът прие Решение 2011/169/ОВППС (3), с което Решение 2010/638/ОВППС се изменя предвид политическата ситуация и доклада на Международната анкетна комисия, на която е възложена задачата да установи фактите и обстоятелствата относно събитията от 28 септември 2009 г. в Гвинея.

               (3)

               Въз основа на преглед на Решение 2010/638/ОВППС срокът на тези ограничителни мерки следва да бъде удължен до 27 октомври 2012 г.

               (4)

               Необходимо е освен това да бъдат изменени мерките, предвидени в Решение 2010/638/ОВППС по отношение на военното оборудване и оборудването, което би могло да се използва за вътрешни репресии.

               (5)

               Решение 2010/638/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2010/638/ОВППС се изменя, както следва:

               1.

               Член 2, параграф 1 се заменя със следното:
               „1.   Член 1 не се прилага по отношение на:

                           а)

                           продажбата, доставката, трансфера или износа на несмъртоносно военно оборудване или оборудване, което би могло да се използва за вътрешни репресии, което е предназначено единствено за хуманитарни цели или защита, за програми за институционално изграждане на Организацията на обединените нации (ООН) и на Съюза или за операции на Съюза и ООН по управление на кризи;

                           б)

                           продажбата, доставката, трансфера или износа на несмъртоносно военно оборудване или несмъртоносно оборудване, което би могло да се използва за вътрешни репресии, чието единствено предназначение е да предостави възможност на полицията и жандармерията в Република Гвинея да прилагат само адекватни и пропорционални силови мерки при поддържането на обществения ред;

                           в)

                           продажбата, доставката, трансфера или износа на невоенни превозни средства, произведени или оборудвани с материали за осигуряване на балистична защита, които са предназначени единствено за осигуряване на защита на персонал на Съюза и неговите държави-членки в Република Гвинея;

                           г)

                           предоставянето на техническа помощ, брокерски услуги и други услуги, свързани с изделията, посочени в букви а)—в), или с програми и операции, посочени в буква а);

                           д)

                           предоставянето на финансиране и финансова помощ, свързани с изделията, посочени в букви а)—в),или с, програми и операции, посочени в буква а);

                     при условие че износът и помощта са били предварително одобрени от съответния компетентен орган.“

               2.

               Член 8, параграф 2 се заменя със следното:
               „2.   Настоящото решение се прилага до 27 октомври 2012 г. То подлежи на постоянно преразглеждане. Решението може да се продължи или измени при необходимост, ако Съветът прецени, че целите му не са били постигнати.“

         Член 2
   Настоящото решение влиза в сила в деня на приемането му.

      Съставено в Люксембург на 27 октомври 2011 година.

            За Съвета

            Председател

         J. MILLER

      (1)  ОВ L 280, 26.10.2010 г., стр. 10.

      (2)  ОВ L 281, 28.10.2009 г., стр. 7.

      (3)  ОВ L 76, 22.3.2011 г., стр. 59.


title: Решение на Съвета за приемане на позицията на Съвета относно проекта за коригиращ бюджет № 1 на Европейския съюз за финансовата 2012 година

text:
               20.4.2012

               BG

               Официален вестник на Европейския съюз

               C 116/1

         РЕШЕНИЕ НА СЪВЕТА
   за приемане на позицията на Съвета относно проекта за коригиращ бюджет № 1 на Европейския съюз за финансовата 2012 година
   2012/C 116/01
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 314 от него, във връзка с Договора за създаване на Европейската общност за атомна енергия, и по-специално член 106а от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (1), последно изменен с Регламент (ЕС, Евратом) № 1081/2010 на Европейския парламент и на Съвета от 24 ноември 2010 г. (2), и по-специално член 37 от него,
   като има предвид, че:

               —

               общият бюджет на Европейския съюз за финансовата 2012 г. беше окончателно приет на 1 декември 2011 г. (3),

               —

               на 27 януари 2012 г. Комисията представи предложение, съдържащо проект за коригиращ бюджет № 1 на общия бюджет за финансовата 2012 г.,

         РЕШИ:
   Член единствен
   Позицията на Съвета относно проекта за коригиращ бюджет № 1 на Европейския съюз за финансовата 2012 г. беше приета на 26 март 2012 г.
   Пълният текст е публикуван за справки или изтегляне в електронен формат на уебсайта на Съвета: http://www.consilium.europa.eu/

      Съставено в Брюксел на 26 март 2012 година.

            За Съвета

            Председател

         N. WAMMEN

      (1)  ОВ L 248, 16.9.2002 г., стр. 1, с поправки в ОВ L 25, 30.1.2003 г., стр. 43 и в ОВ L 99, 14.4.2007 г., стр. 18.

      (2)  ОВ L 311, 26.11.2010 г., стр. 9.

      (3)  ОВ L 56, 29.2.2012 г., стр. 1.


title: 2009/231/ЕО: Решение на Европейския парламент от 22 април 2008 година относно освобождаването от отговорност във връзка с изпълнението на бюджета на Евроюст за финансовата 2006 година

text:
               31.3.2009

               BG

               Официален вестник на Европейския съюз

               L 88/234

         РЕШЕНИЕ НА ЕВРОПЕЙСКИЯ ПАРЛАМЕНТ
   от 22 април 2008 година
   относно освобождаването от отговорност във връзка с изпълнението на бюджета на Евроюст за финансовата 2006 година
   (2009/231/ЕО)
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Евроюст за финансовата 2006 година (1),
   като взе предвид доклада на Сметната палата относно окончателните годишни отчети на Евроюст за финансовата 2006 година, придружен от отговорите на Евроюст (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Решение 2002/187/ПВР на Съвета от 28 февруари 2002 година за създаване на Евроюст за засилване борбата срещу сериозната престъпност (4), и по-специално член 36 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A6-0129/2008),

               1.

               Освобождава от отговорност административния директор на Евроюст във връзка с изпълнението на бюджета на Евроюст за финансовата 2006 година;

               2.

               Представя своите забележки в резолюцията по-долу;

               3.

               Възлага на своя председател да предаде настоящото решение, както и резолюцията, която е неразделна част от него, съответно на административния директор на Евроюст, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Harald RØMER

      (1)  ОВ C 261, 31.10.2007 г., стр. 57.

      (2)  ОВ C 309, 19.12.2007 г., стр. 111.

      (3)  ОВ L 248, 16.9.2002 г., стр. 1.

      (4)  ОВ L 63, 6.3.2002 г., стр. 1.

      (5)  ОВ L 357, 31.12.2002 г., стр. 72.
    ---documentbreak---

               31.3.2009

               BG

               Официален вестник на Европейския съюз

               L 88/235

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 22 април 2008 година,
   съдържаща забележките, които са неразделна част от решението относно освобождаването от отговорност във връзка с изпълнението на бюджета на Евроюст за финансовата 2006 година
   ЕВРОПЕЙСКИЯТ ПАРЛАМЕНТ,
   като взе предвид окончателните годишни отчети на Евроюст за финансовата 2006 година (1),
   като взе предвид доклада на Сметната палата относно окончателните годишни отчети на Евроюст за финансовата 2006 година, придружен от отговорите на Евроюст (2),
   като взе предвид препоръката на Съвета от 12 февруари 2008 г. (5843/2008 — C6-0084/2008),
   като взе предвид Договора за ЕО, и по-специално член 276 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,
   като взе предвид Решение 2002/187/ПВР на Съвета от 28 февруари 2002 година за създаване на Евроюст за засилване борбата срещу сериозната престъпност (4), и по-специално член 36 от него,
   като взе предвид Регламент (ЕО, Евратом) № 2343/2002 на Комисията от 19 ноември 2002 г. относно създаването на рамков Финансов регламент за органите, посочени в член 185 от Регламент (ЕО, Евратом) № 1605/2002 на Съвета (5), и по-специално член 94 от него,
   като взе предвид член 71 и приложение V към своя правилник,
   като взе предвид доклада на Комисията по бюджетен контрол и становището на Комисията по граждански свободи, правосъдие и вътрешни работи (A6-0129/2008),

               A.

               като има предвид декларацията на Сметната палата, че е получила убедителни гаранции, че годишните отчети за финансовата 2006 година са надеждни и че извършените операции са законосъобразни и редовни;

               Б.

               като има предвид, че на 24 април 2007 г. Парламентът освободи административния директор на Евроюст от отговорност във връзка с изпълнението на бюджета на Агенцията за финансовата 2005 година (6) и в резолюцията, придружаваща решението за освобождаване от отговорност, Парламентът, наред с другото:

                           —

                           прикани Евроюст да подобри прогнозирането на оперативните си разходи,

                           —

                           отбеляза, че през 2005 г. Евроюст все още не е разполагала със свой вътрешен финансов регламент (въпреки че съгласно отговорите на Евроюст е съгласуван текст с Комисията и приет от Колежа на 20 април 2006 г.),

                           —

                           прикани Евроюст да информира Парламента относно приемането на вътрешни стандарти за контрол от нейния управителен съвет,

                           —

                           отправи искане Евроюст да представи своевременно на Парламента кратко описание на подобренията на контролните листове по процедури за възлагане на обществени поръчки и за наемане на персонал във връзка с провеждането на процедурата по освобождаване от отговорност за изпълнението на бюджета за 2006 г.;

         Общи въпроси, които се отнасят до въпроси от хоризонтално естество при агенциите на ЕС и които поради това са от значение за процедурата по освобождаване от отговорност във връзка с изпълнението на бюджета на всяка една агенция

               1.

               Отбелязва, че през 2006 г. бюджетите на 24-те агенции и други децентрализирани органи на Общността, които подлежат на одит от Сметната палата, се равняват общо на 1 080,5 милиона евро (като най-голям е бюджетът на Европейската агенция за възстановяване в размер на 271 милиона евро, а най-малък е бюджетът на Европейския полицейски колеж (CEPOL) в размер на 5 милиона евро);

               2.

               Посочва, че кръгът от външни органи на ЕС, които подлежат на одит и освобождаване от отговорност за изпълнението на бюджета, понастоящем обхваща не само традиционните регулаторни агенции, но също така изпълнителните агенции, създадени за осъществяването на специфични програми, а в близко бъдеще ще включи и съвместните предприятия, създадени като публично-частни партньорства (съвместни инициативи в областта на технологиите);

               3.

               Наблюдава, що се отнася до Парламента, че броят на агенциите, подлежащи на процедура по освобождаване от отговорност за изпълнението на бюджета, се променя както следва: финансова година 2000: 8; 2001: 10; 2002: 11; 2003: 14; 2004: 14; 2005: 16; 2006: 20 регулаторни агенции и 2 изпълнителни агенции (не се включват двете агенции, които подлежат на одит от Европейската сметна палата, но са обект на вътрешна процедура по освобождаване от отговорност);

               4.

               Следователно стига до заключението, че понастоящем процедурата по одит/освобождаване от отговорност е тромава и непропорционална по отношение на относителния размер на бюджетите на агенциите/децентрализираните органи на Общността; възлага на своята компетентна комисия да извърши всеобхватен преглед на процедурата по освобождаване от отговорност за агенциите и децентрализираните органи на Общността с оглед изработване на по-прост и рационален подход, като се има предвид непрестанно нарастващият брой органи, всеки от които ще изисква отделен доклад за освобождаване от отговорност през следващите години;

         Принципни съображения

               5.

               Изисква от Комисията, преди създаването на нова агенция или извършването на реформа на съществуваща такава, да представи точни разяснения по следните елементи: вид на агенцията, цели, вътрешна управленска структура, продукти, услуги, ключови процедури, целеви групи, клиенти и заинтересовани страни, официални взаимоотношения с външни субекти, бюджетна отговорност, финансово планиране и политика по отношение на персонала и наемането му;

               6.

               Изисква дейността на всяка агенция да бъде регламентирана чрез годишно споразумение за изпълнението, сключвано от агенцията и отговорната ГД, което следва да съдържа основните цели за следващата година, финансова рамка и ясни показатели за оценка на изпълнението;

               7.

               Изисква Сметната палата или друг независим одитор да подлага агенциите на редовни (и ad hoc) одити на изпълнението; счита, че тези одити не следва да се ограничават до традиционните елементи на финансово управление и правилното изразходване на обществени средства, а също така да обхващат административната ефективност и ефикасност и да включват определяне на рейтинг на финансовото управление на всяка агенция;

               8.

               Счита, че в случая с агенции, които системно са надценявали бюджетните си нужди, трябва да се предприеме съкращаването на личния състав на базата на незаетите места; счита, че това в дългосрочна перспектива ще доведе до заделянето на по-малко средства за агенциите и до по-ниски административни разходи;

               9.

               Отбелязва като сериозен проблем факта, че редица агенции търпят критика за това, че не следват правилата за обществените поръчки, Финансовия регламент, Правилника за длъжностните лица и т.н.; счита, че основната причина за това е, че повечето регламенти, както и Финансовият регламент са предназначени за по-големи институции и повечето от малките агенции нямат необходимия размер, за да се справят с тези регулаторни разпоредби; поради това призовава Комисията да намери бързо решение с цел да се подобри ефективността, като се групират административните функции на различните агенции, така че да се постигне необходимият размер (като се вземат предвид необходимите промени в основните регламенти, уреждащи положението на агенциите и тяхната бюджетна независимост) или спешно да изготви проект за специфични разпоредби за агенциите (по-специално правила за прилагане относно агенциите), които ще им позволят да бъдат напълно изрядни;

               10.

               Настоява Комисията, когато изготвя предварителния проектобюджет, да вземе предвид резултатите от изпълнението на бюджета от различните агенции в предишни години, по-специално в годината n-1, и да преразгледа бюджета, заявен съответно от отделните агенции; приканва съответната компетентна комисия да уважи това преразглеждане и, ако то не е предприето от Комисията, сама да преразгледа въпросния бюджет, като го сведе до реалистично равнище, подходящо за капацитета за възприемане и прилагане на въпросната агенция;

               11.

               Припомня своето решение за освобождаване от отговорност по отношение на финансовата 2005 година, в която Комисията бе приканена да представи на всеки пет години проучване относно добавената стойност на всяка съществуваща агенция; приканва всички заинтересувани институции, при отрицателна оценка на добавената стойност на дадена агенция, да вземат необходимите мерки, като преформулират мандата на въпросната агенция или като я закрият; отбелязва, че през 2007 г. не е имало никакви оценки, изготвени от Комисията; настоява за това, Комисията да представи поне пет такива оценки преди да се вземе решението за освобождаване от отговорност по отношение на финансовата 2007 година, като започне с най-старите агенции;

               12.

               Изразява мнението, че препоръките на Сметната палата следва да бъдат приложени незабавно, а нивото на изплатените субсидии за агенциите следва да бъде приравнено към техните действителни касови потребности; счита освен това, че измененията към основния Финансов регламент трябва да бъдат включени в рамковия финансов регламент за агенциите и в различните специфични финансови регламенти;

               13.

               Изразява загриженост, че значителен брой длъжностни лица са ангажирани с временни договори по начин, който може да подкопае качеството на тяхната работа; поради това приканва Комисията да подобри мониторинга на прилагането от страна на агенциите на Правилника за длъжностните лица;

         Представяне на данни от доклади

               14.

               Отбелязва, че не съществува стандартен подход на агенциите по отношение на представянето на извършените от тях дейности по време на въпросната финансова година, на техните отчети и доклади относно бюджетното и финансовото управление, нито към въпроса до каква степен е допустимо декларация за достоверността и точността на отчетите да бъде съставяна от директора на агенцията; отбелязва, че не всички агенции правят ясно разграничение между а) представяне на дейността на агенцията пред обществеността и б) технически доклади по въпросите на бюджетното и финансовото управление;

               15.

               Отбелязва, че макар постоянните инструкции на Комисията за съставяне на доклади за дейността да не изискват изрично от агенцията изготвяне на декларация за достоверността и точността на отчетите, през 2006 г. много директори са изготвили такива, като в един от случаите декларацията включва съществена резерва;

               16.

               Припомня параграф 25 от своята резолюция от 12 април 2005 г. (7), в който директорите на агенциите се приканват от този момент нататък да придружават своя годишен доклад за дейността, който се представя заедно с финансова и управленска информация, с декларация за достоверността и точността на отчетите по отношение на законосъобразността и редовността на операциите, подобна на декларациите, подписвани от генералните директори на Комисията;

               17.

               Изисква Комисията да внесе съответните изменения в постоянните си инструкции към агенциите;

               18.

               Освен това предлага Комисията да работи съвместно с агенциите за изработване на хармонизиран модел, приложим за всички агенции и децентрализирани органи на Общността, като се прави ясно разграничение между:

                           —

                           годишен доклад относно операциите, дейността и постиженията на органа, предназначен за широка публика,

                           —

                           финансови отчети и доклад за изпълнението на бюджета,

                           —

                           доклад за дейността, който следва модела на докладите за дейността, изготвяни от генералните директори на Комисията,

                           —

                           подписана от директора на органа декларация за достоверността и точността на отчетите, придружена от резерви или забележки, които според него е удачно да бъдат представени на вниманието на органа, отговарящ за освобождаване от отговорност във връзка с изпълнението на бюджета;

         Общи заключения на Сметната палата

               19.

               Отбелязва заключението на Сметната палата (параграф 10.29 от Годишния доклад (8)) че изразходването на субсидиите, платени от Комисията от бюджета на Общността, не се основава на достатъчно обосновани оценки за касовите потребности на агенциите и че този факт, съчетан с размера на пренесените бюджетни кредити, ги кара да държат значителни касови наличности; отбелязва също така препоръката на Сметната палата размерът на изплащаните на агенциите субсидии да бъде в съответствие с реалните им касови потребности;

               20.

               Отбелязва, че в края на 2006 г. 14 агенции все още не са приложили счетоводната система АВАС (Годишен доклад, бележка под линия към параграф 10.31);

               21.

               Отбелязва забележката на Сметната палата (Годишен доклад, параграф 1.25) относно натрупаните задължения за неползван отпуск, осчетоводени от някои агенции; посочва, че за финансовата 2006 година Сметната палата е включила резерви към своите декларации за достоверността и точността на отчетите по отношение на три агенции (Европейски център за развитие на професионално обучение (CEDEFOP), Европейски полицейски колеж (CEPOL) и Европейската железопътна агенция); за финансовата 2005 година това е било направено за CEDEFOP, Европейския орган за безопасност на храните и Европейската агенция за възстановяване;

         Вътрешен одит

               22.

               Припомня, че в съответствие с член 185, параграф 3 от Финансовия регламент вътрешният одитор на Комисията е също така вътрешен одитор на регулаторните агенции, които получават безвъзмездни средства, изплащани от бюджета на Общността; посочва, че вътрешният одитор докладва пред управителния съвет и пред директора на всяка агенция;

               23.

               Обръща внимание на резервата, включена в годишния доклад за дейността на вътрешния одитор за 2006 г., която гласи следното:
               „Вътрешният одитор на Комисията не е в състояние да изпълнява правилно своите задължения на вътрешен одитор на органите на Общността съгласно член 185 от Финансовия регламент поради липса на човешки ресурси.“;

               24.

               Отбелязва обаче забележката на вътрешния одитор в доклада за дейността му за 2006 г., че от 2007 г., с допълнителните човешки ресурси, предоставени от Комисията на Службата на вътрешния одитор (СВО), всички действащи регулаторни агенции ще бъдат подлагани на годишни вътрешни одити;

               25.

               Отбелязва непрестанно нарастващия брой регулаторни и изпълнителни агенции и съвместни предприятия, които подлежат на одит от СВО съгласно член 185 от Финансовия регламент; изисква от Комисията да уведоми своята компетентна комисия дали човешките ресурси, с които разполага СВО, ще бъдат достатъчни за провеждане на годишни одити на всички подобни органи през следващите години;

               26.

               Отбелязва, че член 72, параграф 5 от Регламент (ЕО, Евратом) № 2343/2002 изисква от всяка агенция всяка година да изпраща на органа, който отговаря за освобождаване от отговорност във връзка с изпълнението на бюджета, и на Комисията доклад от директора ѝ, който обобщава броя и вида на вътрешните одити, извършени от вътрешния одитор, направените препоръки и предприетите по тези препоръки действия; изисква от агенциите да посочват дали се предприемат такива действия и, ако се предприемат, по какъв начин;

               27.

               Приема за сведение, по отношение на способността за провеждане на вътрешен одит, особено във връзка с по-малките агенции, предложението на вътрешния одитор до компетентната комисия на Парламента от 14 септември 2006 г. по-малките агенции да получат разрешение да ползват услуги по вътрешен одит, предоставяни от частния сектор срещу заплащане;

         Оценка на агенциите

               28.

               Припомня съвместното заявление на Парламента, Съвета и Комисията (9), договорено по време на заседанието на помирителния комитет преди провеждането на Съвета по икономически и финансови въпроси (ECOFIN) във връзка с бюджета, проведено на 13 юли 2007 г., което призовава за изготвяне на i) списък на агенциите, които Комисията възнамерява да оценява и на ii) списък на агенциите, които вече са били оценени, придружен от резюме на основните заключения;

         Дисциплинарни процедури

               29.

               Отбелязва, че, поради своя размер, отделни агенции изпитват затруднения при създаването на дисциплинарни съвети ad hoc, съставени от служители от съответната професионална степен, и че Службата за разследвания и дисциплинарни въпроси на Комисията (IDOC) не разполага с правомощия по отношение на агенциите; призовава агенциите да обмислят създаването на свой междуинституционален дисциплинарен съвет;

         Проект на междуинституционално споразумение

               30.

               Припомня проекта на междуинституционално споразумение за оперативната рамка на европейските регулаторни агенции, представен от Комисията (COM(2005) 59), който целеше изграждането на хоризонтална рамка за създаването, структурата, дейността, оценката и контрола на европейските регулаторни агенции; отбелязва, че проектът представлява полезна инициатива в рамките на усилията за рационализиране на създаването и на управлението на агенции; отбелязва заявлението в Обобщителния доклад на Комисията за 2006 г. (параграф 3.1, COM(2007) 274), че макар след публикуването на проекта да не е имало напредък в преговорите, в края на 2006 г. в Съвета отново са започнали дискусии по същество; изразява съжаление, че не е било възможно постигането на по-нататъшен напредък по посока на приемане на документа;

               31.

               Приветства следователно ангажимента на Комисията да представи съобщение относно бъдещето на регулаторните агенции в рамките на 2008 г.;

         Самофинансиращи се агенции

               32.

               Припомня, че за двете самофинансиращи се агенции административният съвет е органът, който освобождава директора от отговорност за изпълнението на бюджета; отбелязва, че и двете агенции имат значителни натрупани излишъци от приходи от събрани такси, пренесени от бюджета за предходната година:

                           —

                           Служба за хармонизация във вътрешния пазар — в пари и парични еквиваленти: 281 милиона евро (10),

                           —

                           Служба на Общността за сортовете растения — в пари и парични еквиваленти: 18 милиона евро (11);

         Конкретни бележки

               33.

               Отбелязва забележката на Сметната палата в доклада ѝ за 2006 г., че обемът на пренесени бюджетни кредити е 33 % за административни разходи и 30 % за оперативни разходи, при наличие на голям брой прехвърляния на бюджетни кредити между бюджетни редове и, в много случаи, недостатъчно подробна доказателствена документация, като в този смисъл бюджетният принцип на специфичност на разходите не е бил стриктно спазен;

               34.

               Отбелязва освен това заключенията на Сметната палата, че не са били стриктно спазвани правилата за възлагане на обществените поръчки, както и не е бил създаден и използван за контрол на собствеността на Евроюст регистър на материалните активи, който да включва всички активи и тяхната стойност; призовава Евроюст към стриктно изпълнение на правилата за поръчки, по-специално по отношение на рамковите договори;

               35.

               Отбелязва, че съгласно отчетите и доклада за бюджетното и финансовото управление:

                           —

                           натрупан излишък от 3,3 милиона евро при общ счетоводен баланс от 7,3 милиона евро,

                           —

                           преглед на таксата, плащана от Евроюст за наем на заеманите помещения, който е дал възможност за възстановяване на 952 403 EUR за периода от 2003 до 2005 г.,

                           —

                           условно задължение на приблизителна стойност от 388 297 EUR във връзка със съдебни спорове пред Съда на публичната служба,

                           —

                           декларация, че Евроюст е възприел система на централизирани финансови потоци и че документът „Насоки относно финансовите потоци и разделянето на задълженията в Евроюст“ е предоставен на всички участници в работния процес с цел да бъдат информирани относно техните задължения, а също така са въведени контролни листове и процедури за редовен последващ контрол;

               36.

               Изразява загриженост, обаче, във връзка с наличните в отчетите индикации, че за операции на стойност под 1 000 EUR финансовата проверка се извършва от разпоредителя с бюджетни кредити, в противоречие с принципа на разделяне на задълженията;

               37.

               Изразява загриженост по повод някои заявления в годишния доклад на Евроюст, които дават значително отражение върху борбата срещу измамите, а именно:

                           —

                           Евроюст все още е на мнение, че не се използва пълният му капацитет за работа по случаи,

                           —

                           през 2006 г. са продължавали да съществуват множество възможности за по-нататъшно развитие на отношенията на Евроюст с Европейската служба за борба с измамите (OLAF), включително чрез сключване на официално споразумение за сътрудничество,

                           —

                           разочарованието на Евроюст от факта, че се е оказало невъзможно да бъдат настанени съвместно с Европол в предложените нови помещения на последната в Хага, като по този начин не са били реализирани както потенциални икономии от разходи, така и възможности за развитие на сътрудничеството между държавите-членки чрез повишаване на ефективността на двете организации в резултат на помещаването им на едно и също място на работа;

               38.

               Отбелязва, че финансовият регламент на Евроюст беше съгласуван с Комисията през март 2006 г. и приет от колегията на 20 април 2006 г.;

               39.

               Отбелязва, че Евроюст очаква длъжността на вътрешен одитор да бъде запълнена през първото полугодие на 2008 г.

      (1)  ОВ C 261, 31.10.2007 г., стр. 57.

      (2)  ОВ C 309, 19.12.2007 г., стр. 111.

      (3)  ОВ L 248, 16.9.2002 г., стр. 1.

      (4)  ОВ L 63, 6.3.2002 г., стр. 1.

      (5)  ОВ L 357, 31.12.2002 г., стр. 72.

      (6)  ОВ L 187, 15.7.2008 г., стр. 135.

      (7)  Резолюция на Европейския парламент относно забележките, придружаващи решението за освобождаване от отговорност на административния директор на Евроюст във връзка с изпълнението на бюджета на Агенцията за финансовата 2003 година (ОВ L 196, 27.7.2005 г., стр. 108).

      (8)  ОВ C 273, 15.11.2007 г., стр. 1.

      (9)  Документ на Съвета DS 605/1/07 Rev1.

      (10)  Източник: Доклад за годишните отчети на Службата за хармонизация във вътрешния пазар за финансовата 2006 година заедно с отговорите на Службата (ОВ C 309, 19.12.2007 г., стр. 141).

      (11)  Източник: Доклад за годишните отчети на Службата на Общността за сортовете растения за финансовата 2006 година заедно с отговорите на Службата (ОВ C 309, 19.12.2007 г., стр. 135).


title: 2007/681/ЕО, Евратом: Решение на Съвета и на Комисията от 9 октомври 2007 година относно сключването на протокол към Споразумението за партньорство и сътрудничество (СПС) между Европейските общности и техните държави-членки, от една страна, и Република Молдова, от друга страна, относно присъединяването на Република България и Румъния към СПС

text:
               25.10.2007

               BG

               Официален вестник на Европейския съюз

               L 281/23

      РЕШЕНИЕ НА СЪВЕТА И НА КОМИСИЯТА

   от 9 октомври 2007 година
   относно сключването на протокол към Споразумението за партньорство и сътрудничество (СПС) между Европейските общности и техните държави-членки, от една страна, и Република Молдова, от друга страна, относно присъединяването на Република България и Румъния към СПС
   (2007/681/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ И КОМИСИЯТА НА ЕВРОПЕЙСКИТЕ ОБЩНОСТИ,
   като взеха предвид Договора за създаване на Европейската общност, и по-специално член 44, параграф 2, член 47, параграф 2, последно изречение и член 55, член 57, параграф 2, член 71, член 80, параграф 2, членове 93, 94, 133 и 181а, във връзка с член 300, параграф 2, второ изречение и член 300, параграф 3 първа алинея от него,
   като взеха предвид Договора за създаване на Европейската общност за атомна енергия, и по-специално член 101, втори параграф от него,
   като взеха предвид Акта за присъединяване на България и Румъния, и по-специално член 6, параграф 2 от него,
   като взеха предвид предложението на Комисията,
   като взеха предвид становището на Европейския парламент,
   като взеха предвид одобрението на Съвета съгласно член 101 от Договора за създаване на Европейската общност за атомна енергия,
   като имат предвид, че:

               (1)

               Протоколът към Споразумението за партньорство и сътрудничество (СПС) между Европейските общности и техните държави-членки, от една страна, и Република Молдова, от друга страна, относно присъединяването на Република България и Румъния към СПС (1) бе подписан от името на Европейската общност и държавите-членки на 17 април 2007 г. в съответствие с Решение 2007/546/ЕО на Съвета (2).

               (2)

               До момента на влизането му в сила протоколът се прилагаше временно от 1 януари 2007 г.

               (3)

               Протоколът следва да бъде одобрен,

         РЕШИХА:
   Член 1
   Протоколът към Споразумението за партньорство и сътрудничество (СПС) между Европейските общности и техните държави-членки, от една страна, и Република Молдова, от друга страна, относно присъединяването на Република България и Румъния към СПС се одобрява от името на Европейската общност, Европейската общност за атомна енергия и държавите-членки.
   Член 2
   Председателят на Съвета дава от името на Европейската общност и нейните държави-членки нотификацията, предвидена в член 3, параграф 2 от протокола. Председателят на Комисията дава едновременно такава нотификация от името на Европейската общност за атомна енергия.

      Съставено в Люксембург на 9 октомври 2007 година.

            За Съвета

            Председател

         F. TEIXEIRA DOS SANTOS

            За Комисията

            Председател

         José Manuel BARROSO

      (1)  ОВ L 202, 3.8.2007 г., стр. 21.

      (2)  ОВ L 202, 3.8.2007 г., стр. 19.


Важна правна забележка

|

52007BP0118(02)

2. Решение на Европейския парламент от 24 април 2007 г. относно приключването на сметките на Европейската агенция за здравословни и безопасни условия на труд за 2005 финансова година (C6-0392/2006 - 2006/2159(DEC))

Официален вестник n° 074 E , 20/03/2008 стр. 0215 - 0217

		2.Решение на Европейския парламент от 24 април 2007 г. относно приключването на сметките на Европейската агенция за здравословни и безопасни условия на труд за 2005 финансова година (C6-0392/2006 — 2006/2159(DEC))Европейският парламент,- като взе предвид окончателните годишни отчети на Европейската агенция за здравословни и безопасни условия на труд за 2005 финансова година [1],- като взе предвид доклада на Сметната палата за окончателните годишни отчети на Европейската агенция за здравословни и безопасни условия на труд за 2005 финансова година [2], заедно с отговорите на Агенцията,- като взе предвид препоръката на Съвета от 27 февруари 2007 г. (5711/2007 — C6-0080/2007),- като взе предвид Договора за ЕО, и п о-специално — член 276 от него,- като взе предвид Регламент на Съвета (EО, Eвратoм) № 1605/2002 от 25 юни 2002 г. относно Финансовия регламент, приложим за общия бюджет на Европейските общности [3], и п о-специално — член 185 от него,- като взе предвид Регламент (ЕО) № 2062/94 на Съвета от 18 юли 1994 година за създаване на Европейска агенция за здравословни и безопасни условия на труд [4], и п о-специално член 14 от него,- като взе предвид Регламент (EО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности [5], и п о-специално член 94 от него,- като взе предвид член 71 и приложение V към своя правилник,- като взе предвид доклада на Комисията по бюджетен контрол и становището на Комисията по заетост и социални въпроси (A6-0105/2007),1. Отбелязва, че окончателният годишен отчет на Европейската агенция за здравословни и безопасни условия на труд за финансовите 2004 г. и 2005 г. е, както следва:Източник: Информация, подадена от Агенцията. Тази таблица обобщава данните, представени от Агенцията в годишните ѝ отчети.(в 1000 EUR) |Отчет за приходите и разходите за финансовите 2004 г. и 2005 г. || 2005 | 2004 |ПриходиОбщностни субсидии | 12209 | 9542 |Други субсидии | 150 | 66 |Други приходи | 66 | 111 |Приходи по PHARE | 340 | 121 |Приходи общо (a) | 12765 | 9840 |РазходиПерсонал — Дял I от бюджета— Плащания | 3435 | 3379 |— Пренесени бюджетни кредити | 75 | 60 |Администрация — Дял II от бюджета— Плащания | 1052 | 966 |— Пренесени бюджетни кредити | 331 | 248 |Оперативни дейности — Дял III от бюджета— Плащания | 4589 | 2426 |— Пренесени бюджетни кредити | 2213 | 2549 |Разходи по PHARE— Плащания | 133 | 0 |— Пренесени бюджетни кредити | 206 | 0 |Разходи общо (б) | 12035 | 9628 |Резултати за финансовата година (в = a-б) | 730 | 212 |Пренесени и анулирани бюджетни кредити | 404 | 887 |Суми за повторно използване от предходната финансова година, неползвани | 0 | 0 |Бюджетни кредити по RO (PHARE II), неползвани | 0 | 144 |Плащания срещу задължения, анулирани през 2002 г. | 0 | 0 |Разлики в обменен курс | 0 | 0 |Сума по PHARE, подлежаща на възстановяване на Комисията | 0 | - 39 |Корекция на отпуснати средства | 24 | 3 |Резултати за финансовата година, преди икономически корекции (г) | 1158 | 1208 |Пренесен баланс от предходната финансова година | - 779 | -1987 |Акумулирани резултати, преди икономически корекции (д) | 379 | - 779 |Бюджетни приходи, подлежащи на възстановяване | | 0 |Други приходи, подлежащи на възстановяване | | 0 |Придобивания на дълготрайни активи | 171 | 57 |Амортизация | - 161 | - 174 |Складови наличности | 0 | - 6 |Бракуване на дълготрайни активи | 0 | - 91 |Амортизация | 0 | 88 |Други разходи | | - 34 |Кумулиран бюджетен резултат за 2005 г., подлежащ на възстановяване на ЕО | - 379 | |PHARE III — получено предварително финансиране | - 206 | |Отпуснато предварително финансиране | - 314 | |Дълготрайни вземания | 4 | |Корекция на бюджетни разходи | 1990 | |Корекция на приходи | - 806 | |Възстановяване на операции по начисляване | 1585 | |Платени суми, пренесени 2004—2005 г. | -2453 | |Икономически корекции (е) | - 571 | - 161 |Баланс за финансовата година (д+е) | 587 | - 940 |2. Одобрява приключването на сметките на Европейската агенция за здравословни и безопасни условия на труд за 2005 финансова година;3. Възлага на своя председател да предаде настоящото решение на директора на Европейската агенция за здравословни и безопасни условия на труд, на Съвета, Комисията и Сметната палата, и да осигури публикуването му в Официален вестник на Европейския съюз (серия L).[1] ОВ С 266, 31.10.2006 г., стр. 19.[2] ОВ C 312 от 19.12.2006 г., стр. 24.[3] ОВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (ОВ L 390, 30.12.2006 г., стр. 1).[4] ОВ L 216, 20.8.1994 г., стр. 1. Регламент, последно изменен с Регламент (ЕО) № 1112/2005 (ОВ L 184, 15.07.2005 г., стр. 5).[5] ОВ L 357, 31.12.2002 г., стр. 72.--------------------------------------------------